FC Voluntari a anunțat despărțirea de Nicolae Dică
Nicolae Dică nu mai este antrenorul echipei FC Voluntari, la mai puțin de o lună și jumătate de când a fost prezentat oficial ca înlocuitorul lui Ilie Poenaru.
Clubul a ajuns pe loc retrogradabil, iar ilfovenii nu au înregistrat nicio victorie cu Dică pe banca tehnică.
FC Voluntari a făcut anunțul oficial în cursul zilei de marți, 12 martie.
"Mulțumim, Nicolae Dică !
FC Voluntari anunță încetarea raporturilor contractuale, pe cale amiabilă, cu antrenorul Nicolae Dică.
Nicolae Dică a fost instalat pe banca tehnică a echipei noastre la sfârșitul lunii ianuarie.
A fost la cârma FC Voluntari în 7 partide, înregistrând 3 rezultate de egalitate și 4 eșecuri.
Clubul nostru îi mulțumește pentru efortul depus și îi dorește mult succes în carieră", au scris cei de la FC Voluntari pe Facebook.